Rådets afgørelse

af 21. oktober 2002

om gennemførelse af fælles aktion 2002/589/FUSP med henblik på Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben i Sydøsteuropa

(2002/842/FUSP)

RÅDET FOR DEN EUROPÆISKE UNION HAR -

under henvisning til fælles aktion 2002/589/FUSP(1), særlig artikel 6, sammenholdt med artikel 23, stk. 2, andet led, i traktaten om Den Europæiske Union, og

ud fra følgende betragtninger:

(1) Den voldsomme og ukontrollerede ophobning og spredning af håndskydevåben og lette våben har givet næring til kriminalitet og usikkerhed i Sydøsteuropa, skærpet konflikten i regionen og skadet post-konflikt-fredsopbygningen og udgør en alvorlig hindring for den økonomiske og sociale udvikling i Sydøsteuropa.

(2) For at nå de mål, der er fastsat i artikel 1 i fælles aktion 2002/589/FUSP, agter Den Europæiske Union at virke inden for de kompetente internationale instanser og i en regional sammenhæng i det omfang, det er relevant, for at yde bistand gennem internationale organisationer, programmer og agenturer samt regionale ordninger.

(3) Den regionale gennemførelsesplan vedrørende håndskydevåben og lette våben under stabilitetspagten for Sydøsteuropa skal udgøre den ramme, inden for hvilken landene i Sydøsteuropa kan udvikle programmer og projektforslag, der medfører øget kapacitet til at kontrollere ulovlig spredning og udbredelse af våben.

(4) Der er under De Forenede Nationers udviklingsprogram (UNDP) og stabilitetspagten blevet oprettet en regional clearinginstitution for begrænsning af lette våben i Sydøsteuropa (South East Europe Regional Clearinghouse for Small Arms Reduction), der har hjemsted i Beograd og består af en teknisk støtteenhed, der yder støtte til en række operationelle aktioner på regionalt og nationalt plan.

(5) Denne clearinginstitution har bl.a. til formål at styrke regeringers og ikke-statslige organisationers kapacitet til at dæmme op for den ulovlige strøm af håndskydevåben og lette våben i Sydøsteuropa. Clearinginstitutionen bør navnlig lægge vægt på udviklingen af regionale projekter, der imødegår det forhold, at våben strømmer over grænserne.

(6) Den Europæiske Union mener, at den regionale gennemførelsesplan og clearinginstitutionens formål omfatter spørgsmål i forbindelse med udbud af og efterspørgsel efter håndskydevåben og lette våben og således ligger i forlængelse af det handlingsprogram med sigte på at forebygge, bekæmpe og standse alle former for ulovlig handel med håndskydevåben og lette våben, som blev vedtaget af De Forenede Nationers internationale konference om alle former for ulovlig handel med håndskydevåben og lette våben (den 9.-20. juli 2001 i New York).

(7) Den Europæiske Union mener, at finansiel støtte til denne clearinginstitution vil være i tråd med målsætningen om et tæt samarbejde mellem staterne om at nå de mål, der er fastsat i FN's handlingsprogram, herunder udveksling af oplysninger, bistand og fastsættelse af standarder, og fremhæver de regionale organisationers rolle med hensyn til at fremme dette samarbejde.

(8) Kommissionen har påtaget sig hvervet med gennemførelsen af denne afgørelse.

(9) Den Europæiske Union agter derfor at yde finansiel støtte til clearinginstitutionen i henhold til afsnit II i fælles aktion 2002/589/FUSP -

TRUFFET FØLGENDE AFGØRELSE:

Artikel 1

1. Den Europæiske Union bidrager til den regionale clearinginstitution for begrænsning af lette våben i Sydøsteuropa (South East Europe Regional Clearinghouse for Small Arms Reduction), der har hjemsted i Beograd og er oprettet under De Forenede Nationers udviklingsprogram (UNDP) og stabilitetspagten.

2. Med henblik herpå yder Den Europæiske Union en finansiel støtte til UNDP som bidrag til Beograd-clearinginstitutionens personaleudgifter.

3. Gennemførelsen af denne afgørelse overdrages til Kommissionen. Med henblik herpå indgår Kommissionen en finansieringsaftale med UNDP om anvendelsen af Den Europæiske Unions bidrag, der ydes i form af gavebistand, og som skal bidrage til lønomkostningerne til holdlederen (ledende rådgiver) i 12 måneder og til en ngo-koordinator i 11 måneder.

Artikel 2

1. Det finansielle referencebeløb for de i artikel 1 omhandlede formål udgør 200000 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med Fællesskabets procedurer og regler for Den Europæiske Unions almindelige budget.

Artikel 3

Kommissionen forelægger alle relevante oplysninger om gennemførelsen af denne afgørelse for de relevante organer i Rådet i overensstemmelse med artikel 9, stk. 1, i fælles aktion 2002/589/FUSP. Oplysningerne kan navnlig bygge på de regelmæssige rapporter, som UNDP skal aflægge inden for rammerne af kontraktforholdet med Kommissionen.

Artikel 4

1. Denne afgørelse træder i kraft på dagen for vedtagelsen.

Den udløber tolv måneder efter indgåelsen af finansieringsaftalen mellem Kommissionen og UNDP.

2. Denne afgørelse tages op til fornyet overvejelse ti måneder efter dagen for vedtagelsen.

Artikel 5

Denne afgørelse offentliggøres i EF-Tidende.

Udfærdiget i Luxembourg, den 21. oktober 2002.

På Rådets vegne

P. S. Møller

Formand

(1) EFT L 191 af 19.7.2002, s. 1.